অস্ট্রেলিয়ানদের ‘যম’ তিনি। বারেবারেই তাঁর কাছে ধাক্কা খেয়েছে অজিরা। সেই ক্যাঙারুদের বিরুদ্ধে সিরিজে এবার সম্ভবত থাকছেন না রবিচন্দ্রন অশ্বিন। কাউন্টি ক্রিকেটে ব্যস্ত থাকার জন্যই এবার অস্ট্রেলিয়ানদের বিরুদ্ধে নামা হচ্ছে না তাঁর। কাউন্টিতে প্রথম ম্যাচে নেমেই চমকে দিয়েছেন অশ্বিন। গ্লস্টারশায়ারের বিরুদ্ধে প্রথম ম্যাচেই চমকে দিয়ে দলকে জিতিয়েছেন তিনি।
দুই ইনিংসে আট উইকেট নেওয়ার পাশাপাশি ব্যাটেও রান পেয়েছেন তিনি। সেই অশ্বিনকেই এবার অস্ট্রেলিয়ানদের বিরুদ্ধে বিশ্রামে পাঠানো হচ্ছে বোর্ডের তরফে। ২০১৮ সালে ইংল্যান্ড সফরের কথা ভেবে।

অর্থাৎ অস্ট্রেলিয়া সিরিজ নয়, ইংল্যান্ডের বিরুদ্ধে সিরিজকেই প্রাধান্য দিচ্ছে বিসিসিআই। তাই এখন থেকেই কাউন্টি ক্রিকেটে খেলার অনুমতি দিয়ে অশ্বিনকে আগেভাগে ব্রিটিশ বধের জন্য প্রস্তুত থাকার বার্তা দিয়েছে বোর্ড।
তবে অশ্বিন শুধুমাত্র ইংল্যান্ড সিরিজের কথাই নয়, কাউন্টি ক্রিকেট প্রীতির কথাও বলেছেন। সর্বভারতীয় প্রচারমাধ্যমে দেওয়া সাক্ষাৎকারে তিনি বলেছেন, ‘‘কাউন্টি ক্রিকেট খেলা সবসময়েই আমার স্বপ্ন ছিল। শৈশব থেকেই টিভিতে কাউন্টি ক্রিকেট দেখে বড় হয়েছি। অনেক সিনিয়রই আমাকে আগে বলেছেন, কাউন্টি খেলার অভিজ্ঞতা থাকা প্রয়োজন। তাই শ্রীলঙ্কার বিরুদ্ধে সিরিজ থেকে বিশ্রামে পাঠানোর সময়েই ঠিক করে নিয়েছিলাম, কাউন্টিতে খেলব।’’
বাংলাদেশের বিরুদ্ধে প্রথম টেস্টের পরে আপাতত শোকের আবহ অস্ট্রেলিয়া শিবিরে। এর মধ্যেই অশ্বিন ও বিসিসিআইয়ের এই সিদ্ধান্ত কিছুটা অক্সিজেন জোগাতে পারে অজিদের। তবে তবে ভারতীয় বোর্ডের এই সিদ্ধান্ত নিয়ে প্রশ্ন থেকেই যাচ্ছে।